Monreale

Monreale (siciliansk Murriali) er en by og en kommune i storbyområdet Palermo på Sicilia i Italia. Navnet kommer av «monte reale», altså «kongelig fjell», kalt så på grunn av et palass som ble bygget her av Roger I av Sicilia. Byen ligger på åskammen ved fjellet Monte Caputo, 15 km sør for Palermo, med utsikt over den fruktbare dalen kalt «Conca d'Oro» (Det gylne skjell), kjent for sine appelsiner, oliven og mandeltrær. 

 Historie 
Etter at Palermo ble okkupert av muslimer i 831 ble biskopen av Palermo tvunget til å flytte sitt bispesete ut av hovedstaden. Den lille kirken Aghia Kiriaki, beliggende i landsbyen som senere ble kalt for Monreale, ble utpekt til ny katedral. Etter at normannerne erobret Sicilia i 1072 kunne de kristne atter flytte tilbake til Palermo. Muligens på grunn av den lille kirkens midlertidige rolle som eklektisk senter besluttet kong Vilhelm II av Sicilia å bygge sin berømte katedral her.Rodo Santoro: Palermo Cathedral, Palermo: 1999, side 7

Byen var lenge kun en landsby, og begynnelsen på dens utvidelse og ekspansjon startet da de normanniske kongene av Sicilia valgte dette området som deres rekreasjonssted for jakt og bygget et palass her, som sannsynligvis lå på samme sted som dagens rådhus.

Under kong Vilhelm II grunnla benediktinerne fra Cava de' Tirreni et kloster. Monreale var også setet for erkebiskopen av Sicilia. 

 Katedralen 
 Se egen artikkel, Katedralen i Monreale

Katedralen i Monreale er ett av de beste eksemplene på normannisk arkitektur i verden. Den ble påbegynt i 1174 av Vilhelm II. I 1182 ble katedralen, dedikert til jomfru Marias himmelfart, fremhevet til hovedstadskatedral ved en bulle av pave Lucius III.

Fasaden på katedralen består av massive tårn hvor det venstre er ufullstendig, flankert av en søylegang fra 1800-tallet, smykket med tre buehvelvinger støttet av doriske søyler. En balustrade, et rekkverk av små, utbuktede søyler (balustre) i marmor, stikker ut fra den øvre seksjonen av fasaden, dekorert med sammenslyngede buer delt av et bredt lansettvindu.

Kirkens grunnplan er en blanding av østlig-ortodoks og romersk-katolsk arrangement. Også kirkens indre er preget av bysantinsk kunst. 

Vilhelm II har sitt gravkammer i katedralen.

Kirken er et nasjonalmonument i Italia og en av de viktigste attraksjonene for reisende til Sicilia.

 Klosteret 
Klosteret rett ved katedralen er et godt eksempel på siciliansk-romansk skulptur. Det ble reist av Vilhelm II samtidig med katedralen. Klosteret er formet som et kvadrat hvor hver side er 47 meter lang og helt dekket av en søylegang bestående av 228 mindre søyler med kapitéler og buer.

Klosteret ble beskrevet av den franske forfatteren Guy de Maupassant i hans reiseskildring fra Sicilia på slutten av 1800-tallet, og som han fant «vidunderlig».

 Referanser 

 Eksterne lenker 

 The  Monreale Cathedral – «the most beautiful Temple of the world»
 Adrian Fletcher’s Paradoxplace – Monreale Cathedral and Cloisters – Nettsted med svært gode bilder av katedralen.
 Bildegalleri fra klosteret i Monreale – Engelskspråklig nettsted med gode bilder av klosteret.
 CENOBIUM – A Project for the Multimedia Representation of Romanesque Cloister Capitals in the Mediterranean Region – Forskningsprosjekt med multimediapresentasjon av kapitelene i romanske klostre, blant annet i Monreale.

Kategori:Byer på Sicilia
Kategori:Kommuner i storbyområdet Palermo